બીજે દિવસે દુબઈ-દર્શન એટલે કે ‘સીટી ટુર’ હતી. ડ્રાઈવર સાજીદ ગાડી સાથે સમયસર આવી ગયો. તે ચાલુ ગાડીએ જોવાલાયક સ્થળોનું વર્ણન કરતો જતો. તેને હિન્દી સરસ આવડતું હતું. સ્વભાવનો પણ ઘણો જ સાલસ હતો. દુબઈના બે ભાગ છે; એક ‘બરદુબઈ’ અને બીજું ખાડીની સામે આવેલું ‘ડેરાદુબઈ’ આ બંનેને જોડતો રસ્તો, ખાડીની નીચે બનાવેલી ટનલમાંથી પસાર થાય છે. ત્યાં ખ્યાલ પણ ન આવે કે આપણે ખાડીની નીચે છીએ ! ડેરાદુબઈમાં ‘ગોલ્ડ સુક’ના નામે જાણીતું સોનાનાં ઘરેણાનું ખૂબ મોટું બજાર છે. દુનિયાભરના પ્રવાસીઓને અહીંથી ઘરેણાં ખરીદવાનું મન થઈ જાય છે, ભારતીયોને તો ખાસ ! ‘જુમેરા રોડ’ એ દુબઈનો ખૂબ જાણીતો રોડ છે. ત્યાં આગળનો દરિયાકિનારો ‘જુમેરા બીચ’ તરીકે ઓળખાય છે. અહીં દરિયાનું પાણી એટલું સ્વચ્છ અને ક્રીસ્ટલ જેવું છે કે તળિયું એકદમ સ્પષ્ટ દેખાય. એમ થાય કે અહીં દરિયામાં બેસીને નાહ્યા જ કરીએ…. આ બીચ આગળ ‘બુર્જ અલ અરબ’ નામની શઢ આકારની હોટલ આવેલી છે. આ હોટલ દુબઈની શાન છે. 30 માળની આ હોટલમાં નાસ્તો કરવાનો ભાવ જ 350 દિરહામ (આશરે 4300 રૂ.) છે ! ત્યાં રાત્રે રહેવાના ભાવની તો વાત જ શું કરવી ! અહીં છેક ઉપર હેલિપેડ બાંધેલું છે. આગળ જતાં ‘જુમેરા પામ આઈલેન્ડ’ અને હોટલ એટલાન્ટીસ છે. પામ આઈલેન્ડ એ સમુદ્ર પર કૃત્રિમ રીતે બનાવેલ રસ્તા અને મકાનોનો ટાપુ છે. હેલિકોપ્ટરમાંથી જોઈએ તો આખો આકાર ખજૂરીના ઝાડ અને તેની ડાળખીઓ જેવો લાગે. હોટલ એટલાન્ટિસમાંનું એક્વેરિયમ (માછલીઘર) અદ્દભુત છે. જાણે કે આપણે દરિયામાં ઉતરીને બાજુમાંના સમુદ્રને જોતા હોઈએ એવો ભાસ થાય. રાજા મહોમ્મદનો મહેલ તો ભવ્યાતિભવ્ય હોય જ. અમે તેને બહારથી નિહાળ્યો. દુબઈમાં મેટ્રો ટ્રેન અને મોનો રેલ છે, તે ક્યાંક ક્યાંક દેખા દઈ દે છે.